《秋晚行》
清代·僖同格

秋原落日秋坟荒，老狐出踞坟穴旁，呼风向月啼晚凉。

道人步屟榛莽中，搴蓬坐指枯𩪘𩩝。吾与汝皆亡是公，尔未尝死我未生。

野磷古血徒相惊，归欤试作《秋晚行》。呜呼！世人鲜有不死身，东坡说鬼君无嗔，鬼亦岂不尝为人。

且与妇子烹秋茶，寒镫作蕊如作花，道人夜久犹咨嗟。

作者简介：僖同格，字成之，号用拙道人，满洲旗人。拔贡。